<classify> MIJI 28 itanufaika na Dola za Marekani milioni 500 zaidi ya Sh trilioni 1.147 zilizotengwa kwa ajili ya kuanzisha na kuboresha miradi ya huduma ya majisafi na salama nchini kote na utekelezaji wake utaanza mapema mwaka huu.Naibu Waziri wa Maji, Juma Aweso aliyasema hayo juzi alipokuwa katika kijiji cha Bulugala na Lulembela wilayani Mbogwe wakati akikamilisha ziara yake ya siku nne mkoani Geita ya kukagua, kuelezea mikakati ya wizara yake pamoja na mipango ya serikali iliyotekelezwa na inayotarajiwa kutekelezwa.Waziri Aweso alisema kuwa pamoja na kutenga mabilioni ya fedha kwa ajili ya uboreshaji na uanzishwaji miradi ya maji katika miji 28 kwa lengo la kumtua mwanamke ndoo kichwani, bado itamaliza uhitaji wa maji kwa ajili ya matumizi ya viwanda.Hata hivyo, alitumia ziara hiyo pia kuwaonya wahandisi wanaoshirikiana na wakandarasi nchini kuhakikisha wanatimiza wajibu wao na kuachana na tabia ya kuhujumu fedha za miradi ya maji kwa sababu watakaobanika hawatasalimika.Aliahidi kukamlishwa na kuboreshwa kwa haraka kwa miradi ya maji iliyopo katika Jimbo la Mbogwe.Serikali imekuwa ikitenga mabilioni ya fedha kwa ajili ya kutekeleza miradi ya maji lakini huishia kuhujumiwa na baadhi ya wahandisi wasio waadilifu kwa kushirikiana na wakandarasi wasio na sifa na matapeli na kuisababishia serkali hasara kubwa, alisema.  <topic>: KITAIFA 